8. augustil saabusid saarlased, kes vanema riimkroonika sõnul mängisid rootslastega nagu kass hiirega, suure väega Läänemaale ja arvatavasti koos läänemaalastega piirasid Rootsi garnisoni Lihulas sisse. Rootslaste väljasööst lõppes nende lüüasaamisega, eestlased vallutasid linnuse ja tapsid pea kõik mehed, ka hertsogi ja piiskopi. Vähesed eluga pääsenud põgenesid taanlaste juurde Tallinna. Sellega nurjus Rootsi vallutuskatse täielikult.